El programa ‘Ens n’anem’ portarà els joves a Benicàssim aquest estiu
18 de juny de 2024

Amb l'arribada del bon temps, l'Ajuntament de l'Eliana ha tornat a activar el seu programa jove "Ens n’anem", en aquesta ocasió amb una aventura d'estiu que es durà a terme del 21 al 28 de juliol a Benicàssim.

Així, els i les joves de 12 a 30 anys podran gaudir d'un viatge complet que inclourà activitats com ara olimpíades aquàtiques, esports extrems, activitats a la platja o visites a Vertigo Park i a Aquarama. El cost total de l'activitat ascendeix a 335 euros i hi inclou allotjament, pensió completa, assegurança i servei de socorrisme.

Les persones interessades a participar poden inscriure's fins al dimecres 26 de juny, presentant la declaració responsable i la sol·licitud que trobaran en les bases de la convocatòria. Es podrà presentar a l’OAC, de 9 a 14 hores; al Centre d’Informació Juvenil (CIJ), de 17 a 20 hores o bé, a través de la seu electrònica.

Per a obtindre’n més informació poden acudir presencialment al CIJ, situat a la Casa de la Cultura, a través del telèfon 96 275 80 30, extensió 401 o en el correu electrònic elijove@leliana.es.

L'edil de Polítiques de Joventut, Juan Espinosa, ha convidat la joventut elianera a participar d'aquest programa, que promou la pràctica d'esports, la convivència entre iguals i una vida saludable, al mateix temps que ha recordat que l'edició hivernal va deixar molt satisfets els prop de 40 participants.